b"\n_START_ARTICLE_\nDen Internationale Straffedomstol\n_START_SECTION_\nBaggrund\n_START_PARAGRAPH_\nI tiden efter 2. verdenskrig ser verden et stort antal konflikter, hvor mennesker bliver udsat for grusomheder uden et efterf\xc3\xb8lgende retsopg\xc3\xb8r med gerningsm\xc3\xa6ndene. Disse h\xc3\xa6ndelser har v\xc3\xa6ret baggrunden for skabelsen af et permanent v\xc3\xa6rkt\xc3\xb8j med henblik p\xc3\xa5 at kunne retsforf\xc3\xb8lge personer, der har gjort sig skyldige i forbrydelserne n\xc3\xa6vnt ovenfor. _NEWLINE_Under den internationale konference i Rom i 1998 blev 120 lande enige om at oprette ICC. Domstolen stiller personer, som har beg\xc3\xa5et alvorlige forbrydelser, s\xc3\xa5som folkedrab, krigsforbrydelser og forbrydelser mod menneskeheden, til ansvar. Man bestemte, at domstolen skulle tr\xc3\xa6de i kraft, n\xc3\xa5r 60 lande havde ratificeret Domstolens statut (Rom-statutten). De sidste 11 ratificeringer, der var n\xc3\xb8dvendige for, at domstolen kunne tr\xc3\xa6de i kraft, fandt sted den 11. april 2002. Domstolen har herefter kompetence over for forbrydelser beg\xc3\xa5et 1. juli 2002 eller derefter.\n_START_SECTION_\nOrganisationsart\n_START_PARAGRAPH_\nDomstolen er ikke en egentlig FN-organisation, men er oprettet for at tilgodese behovet for at have en international instans, som kan retsforf\xc3\xb8lge personer, der har gjort sig skyldige i disse ovenfor n\xc3\xa6vnte forbrydelser, og med henblik p\xc3\xa5 at s\xc3\xa6tte punktum for den straffrihed, som magthavere ofte har nydt fordi ingen national domstol har magtet at rejse sagen. (FN's internationale Domstol (ICJ) i Haag tager sig kun af sager mellem stater, ikke mellem individer)_NEWLINE_ICC er en uafh\xc3\xa6ngig international institution og dens mandat er beskrevet i Rom-statutten.\n_START_SECTION_\nPersonale\n_START_PARAGRAPH_\nDomstolen best\xc3\xa5r af 18 internationale dommere. De v\xc3\xa6lges for ni \xc3\xa5r ad gangen af domstolens generalforsamling, der best\xc3\xa5r af repr\xc3\xa6sentanter fra alle de stater, der har ratificeret domstolens statut. Domstolen har sin egen anklagemyndighed, der ledes af en Chefanklager, der for tiden er Luis Moreno-Ocampo. I domstolens anklagemyndighed er ogs\xc3\xa5 en efterforskningsdivision."